Esté: Mevrou Aangenaam | News24
Esté: Mevrou Aangenaam
Esteé Jordaan. Foto: JANNIE HOUGH
Haar glimlag sien jy altyd eerste raak: hierdie guitige vrou van Jeffreysbaai.
Geboorteplek: Hartswater. Skoolgaanplek: Baillie Park Primêr en Hoër Volkskool in Potchefstoom. Universiteit: PU vir CHO. BA: Maatskaplike sorg (Wat anders?). Alles val in plek: Afrikanerdogter, Potch, Volkies, Pukke, sout van die aarde!
En moenie dink sy het sommer in haar geliefde se skoot geval – hierdie stroopsoet eerstejaartjie nie. Al hét hulle mekaar op 'n sendingkamp ontmoet! Eers 'n jaar later het hulle weer ontmoet, vriende geword, gekys. Hy moes haar 'n paar keer vra om te trou – soos dit gaan met 'n meisie van Hartswater. En soos dit gaan met 'n jongman van kaliber, moes sý die laaste keer vra. Playing hard to get het mos perke. Sy is op haar 25ste verjaardag met haar universiteitsliefde getroud. Sy is stout genoeg om haar liefling se bynaam te verskaf, maar, sorry Esté, dis vir 'n ander keer!
Haar ander hartsdinge het nie agterweë gebly nie. Sy het sewe jaar lank maatskaplike sorg praktiseer, voordat hulle Jeffreysbaai toe verhuis het. Hier het sy Mevrou Apteek geword. En hier het mense haar glimlag leer liefkry – veral omdat vriendelikheid haar wagwoord is, nie vanweë nét goeie tye nie, maar ten spyte van hierdie lewe wat mense dikwels seermaak.
Soos haar geaardheid, is haar antwoorde op vrae sonnig en tergend: Sy kan nie waffers spel nie; haar grootste sukses was om met haar liefie te trou; haar vernaamste stokperdjie is om saam met hom te werk! Maar dié wat ken, weet sy is belese, berese en slimmer as wat sy wil voorgee.
En as sy haar lewe kan oorhê? Sy sou minder bekommerd en meer kreatief wees. En – sy sou gouer 'n Exell-kursus gevolg het.
Sy weet glad nie wat mense van haar dink nie, maar sy bly verwonderd oor en lief vir mense; sy gee om; sy vind vreugde in gewone dinge. Sy leef volgens een beginsel: Liefde vir ander en liefde vir God. Sy vermy konflik, sy reik uit, sy gee haarself.
Al het sy nie 'n idee wat mense se opinie van haar is nie, sê ek sommer namens die publiek: "Stay as sweet as you are." En as jy soms bang is dat jy nie goed genoeg is nie, sê ons almal: Jy is!